Bioøkonomien er framtida for Norge!

Nå er det på tide å omsette gode intensjoner i konkrete prosjekter. Det haster å gjøre tiltak for å forhindre klimakrise. Samtidig skaper vi større verdier og flere arbeidsplasser av det som vokser og gror!

Primærlandbruket er motoren i bioøkonomien. Det er stadig flere som ser dette. Landbruket må gripe muligheten til å definere innholdet i begrepet, og vise hva som må til for å utnytte de grønne ressursene i landet på en offensiv måte. Det gjelder alt fra kompetanseløft innen primærlandbruket, utvikle enda flere moderne teknologiske løsninger og jobbe fram nye produkter og sirkulære verdikjeder der restråstoffet omdefineres fra avfall og får verdi og nye bruksområder.

Her i Innlandet løfter politikerne nå fram Bio Valley som et sannsynlig framtidsscenario basert på jord- og skogbruk. Det er nesten rørende å oppleve hvordan fylkes- og stortingspolitikerne nå kaster seg på. Vi er på vei fra rapportskriving til handling, og det ligger et stort ansvar på alle ledd i verdikjedene for mat og tømmer til å komme med konkrete prosjekter som kan ta oss videre.

Det er viktig at hele landbruket i Norge kjenner sin besøkelsestid. Vi bønder har stilt tålmodig kapital til rådighet, slik at vi blant annet har utvikla avlsselskaper med internasjonal suksess, der det skjer knoppskyting inn i andre bransjer. Vi må slutte å se på dette som noe lite og sært som skjer på Hamar. NHO løfta fram Geno på sin årskonferanse, det må alle bønder være stolte av. Og vi må fronte at slike suksesser bunner i det arbeidet som gjøres i norske fjøs hver dag. Basert på en økonomi fundert i en helhetlig landbrukspolitikk med importvern, eiendomspolitikk, markedsregulering og jordbruksoppgjøret. Nå må vi gjennom samvirkebedriftenes medlemskap i NHO sette eierskap som suksessfaktor på dagsorden. Det er ikke likegyldig for et samvirkeselskap hvor kapitalen kommer fra, eller hvor det blir av overskuddet.

Nå er tida inne for å omsette den politiske velviljen i økonomiske virkemidler som kan få fart på utviklingsarbeidet innen bioøkonomien. Det trengs friske midler, og det trengs ordninger for risikoavlastning. Regjeringen legger l til rette for subsidierte utviklingstillatelser til å utvikle nye og mer bærekraftige løsninger for havbruk og sjømatnæring. Tilsvarende som oljeindustrien i flere tiår har hatt støtteordninger for oljeleting.

Som en Stortingsrepresentant fra Hedmark sa: når de kommer fra kysten, får de oss med på at tiltakene de ønsker er alfa og omega for Norge som nasjon. Denne forståelsen må vi fra landbrukets side også skape!